രാജ്യത്തെ ജഡ്ജിമാര്ക്കും എക്സ് കാറ്റഗറി സുരക്ഷ ഏര്പ്പെടുത്തണം: സുപ്രീം കോടതിയില് ഹര്ജി ന്യൂഡല്ഹി: രാജ്യത്തെ എല്ലാ ജഡ്ജിമാര്ക്കും എക്സ് കാറ്റഗറി സുരക്ഷ ഉറപ്പാക്കണമെന്ന് ആവശ്യപ്പെട്ട് സുപ്രീം കോടതിയില് ഹര്ജി. സംസ്ഥാനങ്ങളിലേയും കേന്ദ്രഭരണ പ്രദേശങ്ങളിലേയും ജഡ്ജിമാര്ക്ക് സുരക്ഷ ഉറപ്പാക്കണമെന്ന് ഹര്ജിയില് ആവശ്യപ്പെടുന്നു. അഡ്വക്കേറ്റ് വിശാല് തിവാരിയാണ് ഹര്ജിയുമായി സുപ്രീം കോടതിയെ സമീപിച്ചത്. അതാത് സംസ്ഥാനങ്ങളിലേയും കേന്ദ്രഭരണ പ്രദേശങ്ങളിലേയും ജഡ്ജിമാരുടെ സുരക്ഷ സംബന്ധിച്ച് മാര്ഗ്ഗ നിര്ദ്ദേശം ഉടന് പുറത്തിറക്കണമെന്ന് ഹര്ജിയില് ആവശ്യപ്പെടുന്നു. രാജ്യത്തെ ജഡ്ജിമാര് സുരക്ഷിതരല്ലെന്നും അതിന് തെളിവാണ് സമീപകാലത്ത് അവര്ക്കെതിരായുണ്ടായ അതിക്രമങ്ങളെന്നും ഹര്ജിയില് പറയുന്നു. ഝാര്ഖണ്ഡിലെ അഡീഷണല് ജില്ലാ ജഡ്ജി ഉത്തം ആനന്ദിന്റെ മരണത്തിന് പിന്നാലെ രാജ്യത്തെ വിവിധ ഭാഗങ്ങളില് ഉണ്ടായ ജഡ്ജിമാരുടെ കൊലപാതക വിവരങ്ങളും അവര് നേരിടുന്ന ഭീഷണികളും പുറത്തു വന്നിരുന്നു. നിയമ സംരക്ഷകര് തന്നെ ഭീഷണി നേരിടുന്ന സാഹചര്യമാണ് നിലവിലുള്ളത്. ഈ സാഹചര്യത്തില് അവര്ക്ക് എക്സ് കാറ്റഗറി സുരക്ഷ ഏര്പ്പെടുത്തണമെന്ന് വിശാല് തിവാരി ഹര്ജിയില് ആവശ്യപ്പെടുന്നു. ജഡ്ജിമാര്ക്കെതിരെയുള്ള അതിക്രമങ്ങളില് അടിയന്തിര നടപടി സ്വീകരിക്കണം. ഇത്തരം സംഭവങ്ങള് നീതിയ്ക്ക് തന്നെ എതിരാണെന്നും അദ്ദേഹം ഹര്ജിയില് പറയുന്നു. മുംബൈയിലെ അഭിഭാഷകരെ മാരക ആയുധങ്ങള് ഉപയോഗിച്ച് ആക്രമികള് പരിക്കേല്പ്പിച്ച സംഭവവും ഉത്തര് പ്രദേശില് കഴിഞ്ഞ ദിവസം ഉണ്ടായ വാഹനാപകടവും സുശീല് തിവാരി ഹര്ജിയില് ചൂണ്ടിക്കാട്ടി.